
Nr.27/140/17 aprilie 2003
RAPORT

asupra propunerii legislative pentru completarea şi modificarea art.48 din Codul Muncii 

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.48 din Codul Muncii, trimisă cu adresa nr.103 din 24 martie 2003.

La întocmirea prezentului raport, Comisia a avut în vedere avizul primit de la Consiliul Legislativ.
Comisia a fost sesizată cu dezbaterea şi avizarea propunerii legislative mai sus menţionată în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea art.48 din Legea nr.53/2003 - Codul Muncii astfel încât să dea posibilitatea angajatorului să modifice locul şi felul muncii salariatului, cu acordul acestuia din urmă şi doar în cazul unor situaţii de forţă majoră, ca măsură de protecţie a salariatului.

Comisia propune Plenului respingerea propunerii legislative întrucât introducerea sintagmei “cu acordul salariatului” este incompatibilă cu noţiunea de “forţă majoră”. Modificarea în sensul propus ar conduce la eliminarea reglementării cazurilor de forţă majoră în Codul Muncii. 

De asemenea, menţionăm că modificarea art.48 a mai făcut obiectul unei propuneri legislative, respinsă de asemenea de membrii comisiei, întrucât soluţia legislativă propusă nu poate fi reţinută, orice persoană fiind liberă în alegerea locului de muncă, a meseriei pe care urmează să o presteze, conform prevederilor art.3 din Legea nr.53/2003 - Codul Muncii.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 16 aprilie 2003, Comisia propune respingerea acesteia cu 12 voturi pentru şi 2 împotrivă.

